







ANEXA LA H.C.L.  ...................................
ZONA DE INFLUENŢĂ A MUNICIPIULUI TIMIŞOARA

În vederea eliminării cât mai rapide a discrepanţelor existente între statele din Europa Centrală şi cele admise recent în Uniunea Europeană, specialiştii europeni au efectuat studii şi au elaborat politici de dezvoltare regională polară. Se consideră că principalele centre urbane, puternice centre economice, împreună cu zonele lor de influenţă – zonele metropolitane – pot fi adevărate „motoare” pentru dezvoltarea regională, contribuind la accelerarea procesului de integrare. Aceşti poli de dezvoltare regională au fost identificaţi ca urmare a studiilor elaborate, prin aplicarea unor criterii concrete şi unitare.  
În cazul României, au fost identificate două zone metropolitane: zona Bucureşti, care polarizează centrul şi estul României şi zona Timişoara, care polarizează partea de vest a ţării, dar şi zona transfrontalieră din sud-estul Ungariei şi estul Serbiei.

În acest context, în concordanţă cu politica de coeziune a Uniunii Europene, cu Strategia de Dezvoltare Teritorială a României pentru perioada 2007 – 2030, Guvernul României a stabilit ca obiectiv de dezvoltare naţională echilibrată implementarea unei strategii naţionale de dezvoltare polară, ce prevede măsuri şi programe pentru dezvoltarea polilor de creştere existenţi sau în formare.
Prin Hotărârea de Guvern nr. 998/27.08.2008 pentru desemnarea polilor naţionali de creştere în care se realizează cu prioritate investiţii din programele cu finanţare comunitară şi naţională, publicată în Monitorul Oficial al României nr. 641/08.09.2008, au fost definiţi 7 poli naţionali de creştere: Timişoara, Braşov, Cluj, Constanţa, Iaşi, Craiova şi Ploieşti. Dintre cei 7 poli de creştere, Timişoara este singurul pol situat în Regiunea de Vest. 
Polii de creştere sunt definiţi ca zone cuprinzând nuclee (centre) urbane şi arealele lor înconjurătoare, care au capacitatea de a răspândi dezvoltarea economică în zonele adiacente şi în care se vor concentra investiţiile publice cu scopul maximizării impactului asupra dezvoltării regionale. În acest fel se consideră că polii naţionali de creştere vor contribui semnificativ la dezvoltarea teritorială a întregii ţări.
Zonele de influenţă urbană trebuie să contribuie la dezvoltarea/consolidarea polilor de creştere. Nu toţi polii de creştere dispun în cadrul limitelor lor urbane de spaţiul necesar, de resursele umane sau de condiţiile necesare pentru a-şi menţine şi dezvolta poziţia şi pentru a avea siguranţa unei dezvoltări sustenabile în viitor. Din aceste considerente este preferabilă colaborarea cu comunităţile învecinate. Totodată, comunităţile învecinate beneficiază la rândul lor de apropierea unor poli de creştere solizi, capabili să „disemineze” dezvoltare.   

Pentru a atinge aceste obiective şi pentru a consolida polii de creştere, a fost lansat sub Axa 1 în cadrul Programului Operaţional Regional un program suport special pentru polii de creştere urbană şi zonele de influenţă urbană asociate acestora.  
Programul Operaţional Regional (POR) este documentul strategic care implementează elemente ale Strategiei Naţionale de Dezvoltare Regională din cadrul Planului Naţional de Dezvoltare (PND) şi contribuie, alături de celelalte programe operaţionale (e.g. Programul Operaţional Sectorial Infrastructura de Transport, Programul Operaţional Sectorial Creşterea Competitivităţii Economice), la realizarea obiectivului Strategiei Naţionale de Dezvoltare Regională şi al Cadrului Naţional Strategic de Referinţă, respectiv diminuarea disparităţilor de dezvoltare economică şi socială dintre România şi media dezvoltării statelor membre ale UE.

Obiectivul strategic al POR constă în sprijinirea unei dezvoltări economice, sociale, durabile şi echilibrate teritorial, a tuturor regiunilor României, potrivit nevoilor şi resurselor specifice, cu accent pe sprijinirea dezvoltării durabile a polilor urbani de creştere, îmbunătăţirea mediului de afaceri şi a infrastructurii de bază, pentru a face din regiunile României, în special cele mai slab dezvoltate, locuri atractive pentru investiţii.
Axa prioritară 1 a Programului Operaţional Regional are ca scop creşterea calităţii vieţii şi crearea de noi locuri de muncă, prin reabilitarea infrastructurii urbane şi îmbunătăţirea serviciilor urbane, inclusiv a serviciilor sociale, precum şi prin dezvoltarea structurilor de sprijinire a afacerilor şi a antreprenoriatului. Pe Axa prioritara 1 a Programului Operational Regional a fost alocată Regiunii de Dezvoltare Vest suma de 143,8472 milioane euro. Ca pol naţional de creştere, Timişoara, împreună cu arealul său de influenţă poate beneficia de până la 50% din aceste fonduri pentru implementarea de proiecte de dezvoltare urbană. Pentru accesarea fondurilor este necesară constituirea unei asociaţii de dezvoltare comunitară şi elaborarea/aprobarea unui Plan Integrat de Dezvoltare Urbană (P.I.D.U.). PIDU este un document de planificare comprehensivă a dezvoltării întregului areal al polului de creştere, în care se corelează politicile sectoriale - economice, sociale, de mediu, transport - cu politicile teritoriale şi se implementează prin proiecte individuale, în scopul realizării unei dezvoltări durabile. 
DELIMITAREA ZONEI DE INFLUENŢĂ A MUNICIPIULUI TIMIŞOARA

Experienţa Uniunii Europene în dezvoltarea regională şi amenajarea teritoriului a consacrat un anumit număr de principii, între care relevante pentru constituirea Zonei metropolitane Timişoara sunt principiile subsidiarităţii, procesualităţii şi sustenabilităţii deciziilor de amenajare a teritoriului.
Principiul subsidiarităţii se referă la apropierea deciziei de nivelul asupra căruia respectiva decizie urmează să aibă efectele cele mai pregnante. Aplicarea acestuia s-a concretizat în descentralizarea şi deconcentrarea actului decizional şi în creşterea autonomiei administrativ-financiare la nivel local, procese aflate în desfăşurare şi în România. 

Principiul procesualităţii are în vedere caracterul deschis al opţiunilor şi al deciziilor de amenajare a teritoriului. Structurile teritoriale funcţionale (neadministrative) pot fi concepute ca având caracter progresiv, atât în timp cât şi în teritoriu, astfel încât acestea să reflecte cât mai funcţional realitatea teritorială şi mutaţiile induse de dezvoltarea social-economică şi difuzarea urbanistică. 

În consecinţă, desemnarea de poli regionali de creştere şi instituirea ariilor metropolitane au fost lansate ca proces deschis, fără a fi încadrate în reglementări legislative precise. Aplicarea acestor idei este stimulată prin mecanismele economiei de piaţă (de exemplu accesul preferenţial la programe de finanţare). Rămâne însă la latitudinea comunităţilor locale de a se organiza, de a pune la punct forme de cooperare în amenajarea teritoriului şi echiparea infrastructurală, astfel încât proiectele de dezvoltare să poată cuprinde spaţii suficient de extinse pentru a fi viabile.

Pe termen scurt, viabilitatea proiectelor de dezvoltare teritorială se concretizează în primul rând în capacitatea acestora de a atrage şi fixa resurse (mai ales financiare, dar şi umane, tehnologice etc.). Pe de altă parte, proiectele sunt viabile în măsura în care antrenează resursele şi energiile locale, astfel încât, pe termen lung, dezvoltarea să fie de tip endogen şi să răspundă celui de-al treilea principiu, şi anume principiului sustenabilităţii (durabilităţii).
Pornind de la aceste principii, mediul ştiinţific internaţional, ca şi cel românesc au consacrat o serie de practici în dezvoltarea regională. Între acestea, dezvoltarea pe baza polilor de creştere este deja o practică verificată în mai multe state ale Uniunii Europene. 
Experienţa dobândită a consolidat sistemul de criterii pe baza cărora se definesc zona de influenţă urbană, capacitatea oraşului de a atrage şi de a difuza dezvoltarea. 
Oraşul este un sistem teritorial deschis, a cărui apariţie şi evoluţie este influenţată  de spaţiul înconjurător şi pe care îl influenţează în cadrul a ceea ce a fost numit, în studiile de specialitate, hinterland. Oraşul joacă, pentru acest spaţiu, rolul de releu al dezvoltării şi modernităţii, fiind astfel răspunzător de o serie de tranformări profunde, de natură peisageră, funcţională, demografică, socială, culturală. 

Existenţa interdependentă a acestui binom – oraş - spaţiu limitrof – este o miză centrală în conceperea strategiilor de dezvoltare pe termen lung şi o garanţie a evoluţiei. Funcţionarea optimă a acestui binom implică o apreciere corectă a dimensiunii elementelor sale componente, astfel încât cele două să se potenţeze reciproc (să-şi stimuleze evoluţia), nu să se constrângă. 

Conştientizarea efector structurale şi funcţionale ale oraşului asupra spaţiului înconjurător a dus la delimitarea de zone, aureole sau coroane urbane :

· zona suburbană-dormitor ;

· zona suburbană-industrială ;

· zona suburbană de agrement (Beaujeu-Garnier, 1971).

Sau :

· aglomeraţia morfologică (oraşul central şi coroana sa urbană continuu concentrică);

· periferia (Haegen, 1994).

Încercând să depăşească dificultatea indusă de caracterul complex al relaţiilor dintre oraş şi spaţiul înconjurător, alte studii destinate spaţiilor de exercitare directă a influenţei oraşului folosesc seturi de criterii diverse, cum sunt :

· proporţia populaţiei non-agricole ;

· importanţa migraţiilor alternante ;

· rata creşterii demografice (INSEE, Institutul de Statistică Francez).

Respectiv :

· un sold migratoriu pozitiv (migraţii definitive şi alternante);

· o proporţie descrescătoare a agricultorilor şi artizanilor ;

· o puternică transformare a pieţei funciare;

· creşterea ratei de construire a caselor individuale (Roux, Bauer, 1974).

O abordare a spaţiului suport al oraşului prin prisma funcţiei de aprovizionare, ca funcţie tradiţională a sa, a dus la delimitarea de arii de aprovizionare pentru câteva dintre oraşele României: Craiova (I. Iordan, D. Oancea, P. Deică, 1963), Galaţi şi Brăila (I.Iordan, D. Oancea, 1965), Timişoara (S. Truţi, V. Ardelean, 1965), Târgu Jiu (I. Iordan, 1967).

Astfel, pentru Timişoara, s-au evidenţiat trei zone de aprovizionare: 
· imediată, cuprinzând 64 de localităţi situate din punct de vedere administrativ în raza municipiului Timişoara, în vestul şi centrul judeţului Timiş; 
· apropiată, cuprinzând 31 de localităţi situate în partea central-nordică şi nord-vestică a judeţului Timiş; 
· îndepărtată, incluzând localităţile din estul, sudul şi nordul judeţului Timiş şi judeţul Caraş-Severin. Criteriile s-au referit la participarea cantitativă, calitativă şi în timp (zilnic, săptămânal, lunar, ocazional) la aprovizionarea municipiului, gradul de intensivitate şi de specializare a agriculturii, în strânsă legătură cu condiţiile fizice şi economico-geografice.
În ceea ce priveşte zona preorăşenească a Timişoarei, aceasta a fost de asemenea studiată de geografii timişoreni S. Truţi şi V. Ardelean (Truţi S., Zona preorăşenească a oraşului Timişoara, manuscris, Truţi S., Ardelean, V., Aspecte geografice privind zona preorăşenească a municipiului Timişoara). 
Criteriile de bază ale delimitării acestei zone au fost: 

· ponderea şi participarea în timp (aproape zilnică) la aprovizionarea oraşului cu produse agro-alimentare şi forţă de muncă; 

· căile de transport; 

· distanţa faţă de oraş; 

· utilizarea terenurilor şi posibilităţile de modificare a acestora în perspectivă, în funcţie de condiţiile naturale, tradiţie, posibilităţi de transport. 

Pe baza acestor criterii, zona preorăşenească includea: 5 localităţi subordonate (în perioada respectivă) municipiului: Giroc, Chişoda, Ghiroda, Giarmata Vii şi Dumbrăviţa şi alte 39 localităţi din judeţ.

În literatura geografică românească, I. Iordan (1973) propune criterii variate: principale şi secundare.

Criteriile principale sunt:
- structura producţiei agricole a zonei, care trebuie să corespundă cerinţelor oraşului (în contextul globalizării şi al deschiderii caracteristice economiei de piaţă criteriul pierde mult din relevanţă – n.n.);
Populaţia Timişoarei se aprovizionează din comunele adiacente oraşului, adică din primul inel, colectarea şi procesarea produselor agricole se face sporadic şi nu este încă dezvoltată, astfel aprovizionarea cu fructe si legume precum şi cea cu carne şi produse lactate din Timisoara este încă dominată de micii producători din comunele învecinate cu oraşul (se poate vedea în pieţele Timişoara). Aceasta piaţă orientată local ar trebui păstrată prin includerea acestor comune în polul de creştere. 
· aspecte privind populaţia şi aşezările (o creştere considerabilă a populaţiei, navetismul, funcţia 
de localităţi-dormitor);

Un segment important din numărul persoanelor ce lucrează în Timişoara locuieşte în comunele periurbane. În aceste comune s-au dezvoltat noi zone rezidenţiale - “dormitoare”, fără a se dezvolta însă şi serviciile. Comunele acestea găzduiesc un număr mare de navetişti, de aceea este important ca ele să fie incluse în polul de creştere pentru a asigura o dezvoltare coerentă a zonelor rezidenţiale şi a infrastructurii aferente. Această migraţie a populaţiei produce o disfuncţiune majoră care introduce tensiuni mari în trafic, cauzând suprapuneri ale mijloacelor de transport personale şi în comun, atât la nivel municipal, cât şi la nivel comunal.

Distanţa medie parcursă de navetişti pentru a ajunge în oraş este de circa 10-15 km pe principalele căi de acces ce deservesc comunele periurbane: Calea Torontalui, Calea Aradului, Calea Lipovei, Calea Lugojului, Calea Buziaşului, Calea Şagului.
· prezenţa funcţiei industriale (prin unităţi apărute în urma descongestionării oraşului sau pentru 
valorificarea unor materii prime locale) – la acestea se adaugă, fără îndoială, renta de localizare creată de economiile urbane şi de aglomerare ;
- funcţia de recreere şi agrement, ca răspuns la cererea reprezentată de populaţia aglomeraţiei 
urbane;
Este foarte important ca unele zone din jurul Timişoarei să nu devină zone edificabile din motive de protecţie a mediului înconjurător. Din puncte de vedere al calităţii mediului, zonele verzi existente, împreună cu pădurile (Pădurea Verde şi Pădurea de la Pişchia) sunt elemente importante pentru Timişoara privind reducerea poluării, a calităţii aerului, cât şi pentru reducerea efectului de seră.
Coridorul verde ce se întinde de-a lungul Canalului Bega şi traversează Timişoara de la est la sud-vest precum şi alte comune, este de o importanţă vitală, ca zona destinată timpului liber şi agrementului cu malurile sale. În această zonă se găsesc deja  numeroase baze sportive. De asemenea are potenţialul necesar pentru a dezvolta o structură pentru ciclism, plimbări, jogging şi excursii cu vaporul, în acelaşi timp stabilind o legătură între centrul orasului şi peisajele şi satele înconjurătoare. 

Situat la o distanţă de circa 15 km, o alta zonă importantă pentru sport, ciclism, înot ş.a.m.d. este râul Timiş cu malurile acestuia. 

Alte destinatii importante pentru recreere şi agrement sunt zona rurală din împrejurimile Recaşului, lacul de la Pişchia, Muntii Semenic şi ca destinaţie culturală dar şi de shopping şi băi este Szeged. Se va ivi necesitatea dezvoltării unor zone rezidenţiale în comunele ce se află pe traseele către aceste destinaţii. Aceste motive justifică includerea comunelor în polul de creştere.
· dezvoltarea transporturilor.

Căile de transport vizează principalele căi de comunicaţii ale Timişoarei (drumuri naţionale, drumuri europene etc) cu direcţii către:

· frontieră spre vama Moraviţa – E70 prin Calea Şagului, vama Jimbolia – DN59A şi vama Cenad - DN6 prin Calea Torontalului, direcţii foarte importante pentru Timişoara;

· autostradă şi Arad – E671 prin Calea Aradului, Lugoj şi Bucureşti, aeroport – E70 prin Calea Lugojului;
· agrement şi recreere. 

De-a lungul acestor căi de comunicaţii putem observa o dezvoltare a zonelor comerciale, a zonelor industriale şi a zonelor de locuire. Cea mai importantă axă de dezvoltare a zonei industriale este direcţia N-S, cu o nouă tendinţa de dezvoltare spre vest. Accesul facil este un motor al dezvoltării economice. Companiile preferă să se stabilească în apropierea căilor rutiere precum şi altor legături care faciliteaza transportul, ca şi drumurile către alte oraşe sau aeroporturi importante. Este foarte probabil ca terenul ce înconjoară aeroportul din Timişoara să devină un spaţiu ce va găzdui o dezvoltare comercială remarcabilă, în strânsă legatură cu viitoarea autostradă, centura şi drumurile naţionale ce conduc către oraşe învecinate de o mare importanţă cum ar fi Belgrad, Novi Sad, Szeged, Arad si Lugoj/Bucureşti. Comunele din zona periurbană a Timişoarei sunt străbătute de aceste drumuri, fapt ce le conferă o importanţă strategică în dezvoltarea polului de creştere.
Centura ocolitoare Timişoarei nu trebuie văzută ca o barieră în calea dezvoltării oraşului, ci mai degrabă ca o sursă de comunicare şi de dezvoltare a activităţilor economice şi industriale, în plus ea traversează şi comunele din primul inel (Dumbraviţa, Ghiroda, Giroc, Moşniţa Nouă, Şag, Sânmihaiu Român, Săcălaz).
Aeroportul reprezintă una dintre cele mai importante instituţii care asigură competitivitatea oraşului. Este situat în primul inel al comunelor periurbane (Ghiroda) şi deserveşte oraşul, el fiind legătura principală a Timişoarei cu piaţa mondială, calea de acces pentru oameni de afaceri dar şi un potenţial nod în reţeaua mondială de logistică. Aşadar, este foarte probabil ca zona ce înconjoară aeroportul să experimenteze o dezvoltare economică semnificativă.
Criteriile secundare vizează pe de o parte relaţiile cu oraşul ca urmare a ofertei acestuia în domeniul serviciilor: 

- învăţământ, 
- sănătate, 
- administraţie, 
- comerţ, 
- cultură, respectiv aspecte de dezvoltare edilitară a localităţilor limitrofe:

- înnoire edilitară, 
- modernizarea infrastructurilor edilitare.
Astfel de abordări aveau cu preponderenţă un caracter euristic, constatativ sau demonstrativ al efectelor multiple ale prezenţei oraşului asupra spaţiului limitrof.

Un demers prospectiv, realizat în scopul planificării integrate a unei zone metropolitane Timişoara, trebuie, după părerea noastră, să releve pe de o parte difuzia influenţei urbane la timpul prezent (prin analiza variabilelor identificate mai sus la nivelul comunelor), iar pe de altă parte să aibă şi o componentă dinamică. Aceasta presupune că trebuie să se ţină cont de rolul pe care zona de influenţă va trebui să şi-l accentueze în perspectivă, acela de vector al dezvoltării regionale.

Ca structură teritorială nouă, zona de influenţă, include un centru coordonator (polul urban) şi localităţi care se află în permanentă interdependenţă, între acestea relaţiile de subordonare pierzând treptat din consistenţă, în favoarea celor de cooperare. Relaţiile care se dezvoltă sunt de interacţiune simbiotică (cf. modelelor de evoluţie de tip Lotka-Voltera, Ianoş, 2006). Astfel, se asigură fluenţa rapidă a fluxurilor şi se favorizează interconexiunea, se facilitează cooperarea, ambele părţi identificând noi căi de dezvoltare, valorificând excedentul de potenţial într-un anumit domeniu. Per ansamblu, structura teritorială are o capacitate de dezvoltare economică mult mai mare decât potenţialul de care dispune (fiecare unitate în parte - n.n.), ceea ce permite perpetuarea creşterii. (Ianoş, 2006).

Analiza diagnostic realizată pe baza setului de criterii selectate scoate în evidenţă faptul că influenţa urbanizatoare a oraşului Timişoara se desfăşoară deocamdată asupra  primului inel de comune din jurul său. Efectele se resimt selectiv chiar şi în cazul acestora: sunt mai puternice în Dumbrăviţa, Ghiroda, Giroc, apoi (la distanţă) în Moşniţa Nouă şi Sânandrei, dar mai limitate în  Dudeştii Noi, Sânmihaiu Român, Săcălaz sau Şag.

Practic, se constată că, cel puţin până în anul 2006 (ultimul accesibil în şirul de date statistice), din punct de vedere al dinamicii social-edilitare, arealul circular al comunelor din jurul Timişoarei se împarte în două subzone: 

· zona de nord, est şi sud-est, cu o dinamică evidentă, înscrisă (în ordine descrescătoare) pe axele spre Lipova, Lugoj, Giroc, Arad şi Buziaş, cu ritmuri de creştere demografică şi înnoire edilitară remarcabile;

· zona de vest, cu evoluţii ceva mai lente, dar durabile, pe axele spre Sânnicolau Mare, Jimbolia, Becicherecu Mic şi Moraviţa. 

Caracterul durabil al dezvoltării unora din comunele celei de-a doua subzone este atestat de valorile unor indicatori cum sunt sporul natural, sporul migratoriu şi, respectiv, numărul de autorizaţii de construcţie eliberate în ultimul an. Coroboraţi, aceşti indicatori se moderează reciproc, dar dau punctaje mai mari pentru comunele: Săcălaz, Şag şi Sânmihaiu Român. Aceasta este urmarea faptului că influenţa dinamicii urbane a Timişoarei s-a declanşat mai târziu asupra acestor comune, care dispun acum de rezerve de dezvoltare superioare.

Se constată astfel că, Timişoara a influenţat direct şi evident procesul de acumulare infrastructurală, edilitară, demografică, de restructurare şi dezvoltare economică pe o rază de 15-20 km, în care se includ 12 comune
. Este un areal inclus în izocrona de 15 minute, de la limita intravilanului Timişoarei (pe căile rutiere), la care se adaugă 15-25 de minute necesare accesului spre diversele obiective de interes din oraş, cu mijloace auto proprii sau cu mijloacele de transport ale RATT. 
Având în vedere situaţia încă precară a infrastructurii de acces în Timişoara (lipsa unei şosele de centură, ponderea redusă a penetrantelor cu cel puţin două benzi pe sens etc.), considerăm că aceasta este cuprinderea optimă a Zonei de influenţă a Timişoarei, pentru capacitatea actuală a oraşului de a ineracţiona fertil cu spaţiul său de sprijin.
La cele 12 comune din primul inel propunem adăugarea a încă 3 comune, respectiv Becicherecu Mic, Orţişoara şi Pişchia, din următoarele considerente:

· Becicherecu Mic pentru că este situat pe direcţia către frontiera cu Ungaria;
· Orţişoara pentru că este traversată de autostrada Arad-Timişoara;

· Pişchia pentru că se află în apropierea autostrăzii Arad-Timişoara.
În concluzie, se poate aprecia că:

· Timişoara are puterea de a structura o zonă de influenţă, date fiind câteva elemente: talia demografică, indicatorii demografici favorabili, comportamentul economic tipic de metropolă, concretizat prin evoluţiile din terţiar şi accentuarea terţiarului superior; în relaţie cu aceste aspecte, se poate viza un spaţiu mai vast decât al celor 15 comune considerate;
· Pe de altă parte, difuzia actuală a caracterelor urbane şi natura relaţiilor pol de creştere-localităţi limitrofe sunt destul de modeste, ceea ce, dacă mai adăugăm şi inexistenţa tradiţiei cooperării intercomunale, ar pleda pentru conturarea unei zone de influenţă mai puţin extinsă, ca prim pas înspre o structură teritorială viitoare, metropolitană mai potrivită rolului pe care trebuie să-l joace polul de creştere.
· Timişoara polarizează în prezent peste 80% din rezultatul economic al judeţului şi peste 30% din cel al regiunii. Serviciile financiar bancare, centrele comerciale cele mai mari sunt situate în municipiu. În Timişoara sunt instituţiile culturale mari (teatre, opera, filarmonica, muzee, galerii), mari universităţi (peste 50.000 studenţi). Pentru ca economia locală să continue să crească, este necesară o extindere spaţială a zonei urbane. Aceasta se poate realiza în condiţiile în care confortul urban se extinde şi în zonele periurbane. Deşi în dezvoltarea lor spaţială unele zone construite ale municipiului şi ale unor localităţi limitrofe acestuia au ajuns în contact, existând zone construite compacte, acestea sunt discontinue ca structură urbană, iar infrastructura tehnico-edilitară şi dotarile socio-economice sunt nesatisfăcătoare. Pe de altă parte, municipiul Timişoara are nevoie de spaţiu pentru construirea de dotări şi obiective noi (centre expoziţionale, dotări sportive şi de agreement, noi parcuri industriale etc). Transferul acestora spre comunele periurbane este avantajos atât pentru municipiu, cât şi pentru comunele periurbane. Prin urmare, colaborarea cu comunele din arealul de influenţă al Municipiului Timişoara este necesară şi benefică.
Drept urmare, Primăria Municipiului Timişoara propune următoarele limite ale zonei de influenţă urbană:

a. propunere restrânsă: Municipiul Timişoara + 12 comune periurbane/comunităţi (comunele periurbane/ comunităţile învecinate limitrofe din primul inel al oraşului), respectiv comunele Dumbrăviţa, Ghiroda, Moşniţa Nouă, Giroc, Şag, Sânmihaiu Român, Săcălaz, Dudeştii Noi, Sînandrei, Remetea Mare, Bucovăţ şi Giarmata.

b. propunere extinsă: Municipiul Timişoara + 15 comunităţi, adică 12 comune din primul inel al oraşului, respectiv comunele Dumbrăviţa, Ghiroda, Moşniţa Nouă, Giroc, Şag, Sânmihaiu Român, Săcălaz, Dudeştii Noi, Sînandrei, Remetea Mare, Bucovăţ şi Giarmata, la care se adaugă 3 comune situate pe principalele căi de comunicaţie (autostrăzi) şi coridoare economice, respectiv comunele Becicherecu Mic, Orţişoara şi Pişchia. 
Comuna Bechicerecu Mic este situată pe direcţia către frontiera cu Ungaria, comuna Orţişoara este traversată de autostrada Arad-Timişoara, iar comuna Pişchia se află în apropierea acestei autostrăzi, avand totodata si un important potential ca zona de agrement.
Conform Hotărârii de Guvern nr. 998/27.08.2008 pentru desemnarea polilor naţionali de creştere în care se realizează cu prioritate investiţii din programele cu finanţare comunitară şi naţională, publicată în Monitorul Oficial al României nr. 641/08.09.2008, pentru finanţarea polilor naţionali de creştere se alocă un procent de până la 50% din sursele financiare aferente Axei prioritare 1 "Sprijinirea dezvoltării durabile a oraşelor - poli urbani de creştere" a Programului Operaţional Regional 2007-2013. 
După stabilirea zonei de influenţă este necesară constituirea asociaţiei intercomunitare şi elaborarea Planului Integrat de Dezvoltare Urbană (P.I.D.U.) al polului de creştere şi a zonei sale de influenţă, document necesar în vederea accesării fondurilor disponibile pe Axa 1 pentru polul de creştere.
DIRECTOR DIRECŢIA DEZVOLTARE

Notă: La elaboarea acestui material a contribuit şi Departamentul de Geografie din cadrul Universităţii de Vest Timişoara, prin Prof. dr. Nicolae POPA şi Lect. dr. Cătălina ANCUŢA






� Dumbrăviţa, Sînandrei, Giarmata, Ghiroda, Remetea Mare, Bucovăţ, Moşniţa Nouă, Giroc, Şag, Sânmihaiu Român, Săcălaz şi Dudeştii Noi. 

